સરકારી નિયમ મુજબ અમુક માત્રાથી વધારેની તીવ્રતાના દારૂ-ગોળા સાથે વિસ્ફોટ કરી શકાય નહીં. આ માટે દરેક ક્વોરીની જરૂરિયાત પ્રમાણે અલગ-અલગ પ્રમાણ નક્કી કરવામાં આવ્યાં છે. જોકે ક્વોરી માલિકો એક વિસ્ફોટમાં મોટા પ્રમાણમાં પથ્થર મેળવવાની લાલચે સરકારી નિયમોને બાજુએ મૂકીને નિયમ કરતાં વધારે પાવરના વિસ્ફોટ કરે છે. જેથી નજીકનાં ગામડાંઓમાં ભૂકંપ જેવા આંચકા અનુભવાય છે અને મકાનોમાં તિરાડો પડી જવાની ઘટનાઓ બનતી રહે છે. વિસ્ફોટની અસર ગોઠડા, સુખપુર, સરારી, વાઘવા, ટિંબા રોડ, સેવાલિયા જેવા ગામમાં જોવા મળી રહી છે. અંદાજે ૪૦ જેટલાં ગામો નાના-મોટા પાયે અસરગ્રસ્ત થયાં છે.